2018/0231 (COD)

MEDDELELSE FRA KOMMISSIONEN TIL EUROPA-PARLAMENTET



i henhold til artikel 294, stk. 6, i traktaten om Den Europæiske Unions funktionsmåde



vedrørende

Rådets holdning med henblik på vedtagelse af en forordning om oprettelse af et program for det indre marked, virksomheders, herunder små og mellemstore virksomheders, konkurrenceevne, plante-, dyre-, fødevare- og foderområdet og europæiske statistikker

1.Baggrund

Forslag fremsendt til Europa-Parlamentet og Rådet

(dokument COM(2018) 441 final – 2018/0231 COD): 7. juni 2018 Udtalelse afgivet af Det Europæiske Økonomiske og Sociale Udvalg: 17. oktober 2018 Europa-Parlamentets førstebehandlingsholdning vedtaget: 12. februar 2019 Ændret forslag fremsendt: Ikke relevant Rådets holdning vedtaget: 13. april 2021

2.Formålet med Kommissionens forslag

Siden indførelsen har det indre marked været en vigtig bidragyder til vækst, konkurrenceevne og beskæftigelse og har bidraget til at skabe arbejdspladser og givet forbrugerne flere valgmuligheder til lavere priser. Selv om det fortsat er en drivkraft for opbygningen af en stærkere og mere afbalanceret og fair økonomi, er det stadig nødvendigt for det indre marked løbende at tilpasse sig et hastigt forandrende miljø med digital revolution og globalisering. Dette er en stor udfordring for regulering og håndhævelse.

Programmet for det indre marked samler aktiviteter, der blev finansieret under seks foregående programmer inden for områderne virksomheders konkurrenceevne, beskyttelse af forbrugere og slutbrugere af finansielle tjenesteydelser, standarder for regnskabsaflæggelse og revision, fødevarekæden og europæiske statistikker. Programmet for det indre marked omfatter også aktiviteter, der tidligere blev finansieret direkte under budgetposten for det indre marked og andre relaterede budgetposter såsom europæisk standardisering, markedsovervågning og gennemførelse og udvikling af det indre marked for finansielle tjenesteydelser, samt nye foranstaltninger, der har til formål at forbedre det indre markeds funktion, f.eks. inden for håndhævelse af Unionens konkurrenceregler.

Alle disse aktiviteter er forenet af deres fælles målsætninger om at regulere, gennemføre, lette, håndhæve og beskytte forskellige aktiviteter og aktører i det indre marked og om at bevare et indre marked, der fortsætter med at fungere uden afbrydelse. Alle disse aktiviteter er afgørende for et velfungerende indre marked, og det er nødvendigt, at der fortsat ydes økonomisk støtte til dem. Det foreslåede program indeholder bestemmelser om videreførelse af forskellige tidligere foranstaltninger, samtidig med at det strømliner og udnytter synergierne mellem dem.

Med hensyn til europæiske statistikker erstatter programmet det foregående europæiske statistiske program ved at fastlægge den finansielle ramme for sammenlignelige og pålidelige europæiske statistikker af høj kvalitet med henblik på at understøtte udformningen, overvågningen og evalueringen af alle EU-politikker. Det skal understreges, at selv om de utvivlsomt bidrager til gennemførelsen af politikkerne for det indre marked, har europæiske statistikker et langt bredere anvendelsesområde end det indre marked, da de tjener alle Unionens politikker.

3.Bemærkninger til Rådets holdning

Rådets holdning som vedtaget under førstebehandlingen afspejler fuldt ud den foreløbige enighed, der blev opnået under trilogen mellem Europa-Parlamentet, Rådet og Kommissionen den 8. december 2020. De væsentligste punkter, der blev opnået enighed om, vedrører følgende:

–Programmets varighed: Programmet oprettes for perioden fra den 1. januar 2021 til den 31. december 2027, og dets varighed er tilpasset varigheden af FFR.

–Teknisk og administrativ bistand til gennemførelsen af programmet: Medlovgiverne var enige om, at de samlede omkostninger til administrativ og teknisk bistand ikke må overstige 5 % af værdien af den samlede finansieringsramme, der er til rådighed for gennemførelsen af programmet.

–Udpegede støttemodtagere, der repræsenterer forbrugernes interesser på EU-plan: Det blev aftalt, at Kommissionen tillægges beføjelser til at vedtage delegerede retsakter vedrørende repræsentation af forbrugernes interesser på EU-plan for at ændre listen over enheder, der kan modtage tilskud under programmet uden indkaldelse af forslag.

–Nationale referencelaboratorier som udpegede støttemodtagere og deres akkreditering: Uden at dette berører medlemsstaternes forpligtelse til at stille tilstrækkelige finansielle midler til rådighed for de nationale referencelaboratorier for plantesundhed og nationale referencelaboratorier for dyresundhed i overensstemmelse med forordning (EU) 2017/625, blev der opnået enighed om muligheden for, at disse laboratorier som udpegede støttemodtagere kan modtage tilskud under programmet, hvis disse laboratoriers tiltag repræsenterer en EU-merværdi, og hvis der er tilstrækkelige midler til rådighed under programmet.

–Samfinansieringsregler på området planter, dyr, fødevarer og foder: Rådet og Europa-Parlamentet nåede til enighed om en fast samfinansieringssats på 50 %, som undtagelsesvis forhøjes til 75 % og 100 % på visse betingelser, og om en bestemmelse om, at Kommissionen skal vedtage en gennemførelsesretsakt for at fastsætte en lavere samfinansieringssats, hvis det er nødvendigt på grund af manglende midler, utilstrækkelig gennemførelse af et veterinær- og plantesundhedsprogram eller hasteforanstaltninger eller udfasning af samfinansieringen af foranstaltninger til bekæmpelse af dyresygdomme eller planteskadegørere.

–Delegerede retsakter, gennemførelsesretsakter og udvalg: Medlovgiverne var enige om, at arbejdsprogrammer vedtages ved gennemførelsesretsakter, der har til formål at gennemføre de regler, der allerede er fastsat i basisretsakten, og i overensstemmelse med tilknyttet sektorspecifik lovgivning, hvor det er relevant. For så vidt angår delegerede retsakter blev det aftalt, at Kommissionen tillægges beføjelse til at vedtage delegerede retsakter for en periode på 7 år, og at den stiltiende forlænges for perioder af samme varighed, medmindre Europa-Parlamentet eller Rådet modsætter sig en sådan forlængelse.

–Tilbagevirkende kraft: Det blev aftalt, at forordningen træder i kraft på dagen for offentliggørelsen i Den Europæiske Unions Tidende, og at den finder anvendelse fra den 1. januar 2021.